Vyf vas ná klopjagte op skrootwerweVyf mans is Dinsdag in Limpopo in hegtenis geneem nadat gesteelde voertuie en diesel in hul besit gevind is. Volgens Brigadier Hangwani Mulaudzi, ŉ polisiewoordvoerder, het die polisie klopjagte op skrootwerwe in Ritavi, Tzaneen, uitgevoer. Twee mans is by een skrootwerf in hegtenis geneem. ŉ Wit Volkswagen-bakkie wat verlede jaar Junie in Soweto gesteel is, is in hul besit gevind. “ŉ Man is by ŉ ander skrootwerf in hegtenis geneem nadat ŉ Scania-vragmotor, wat verlede jaar in Grootvlei gekaap is, in sy besit gevind is,” het Mulaudzi gesê. Die ander twee mans is met 175 liter diesel in hul besit gevind. Die diesel is glo van ŉ nabygeleë konstruksiemaatskappy gesteel. Die mans moet Donderdag in die Tzaneen-landdroshof verskyn op aanklagte van besit van gesteelde eiendom.